Aalborg Katedralskole sender andetårselever på hyttetur, så de kan lære hinanden at kende efter et første år i gymnasiet med begrænset fremmøde.

For de elever, der begyndte på gymnasiet sidste år, har deres første år på ungdomsuddannelsen mildt sagt været anderledes end, hvordan et sædvanligt skoleår ser ud. Med den udbredte brug af hjemmeundervisning har eleverne ikke i lige så høj grad haft mulighed for at være sammen med deres klassekammerater. Derfor har man på Aalborg Katedralskole valgt, at eleverne i 2.g og 2. hf skal på hyttetur i starten af skoleåret. Noget som normalt kun er for de nystartede elever. - Vi sender dem på en hyttetur, der egentlig er tilsvarende den, de skulle have været på sidste år, da de gik i 1.g og 1.hf. De kom jo ud i deres klasser i starten af november og har stort set ikke set hinanden siden, siger rektor på Aalborg Katedralskole, Christian Warming. Elever skal rystes sammen På hytteturen er der både fagligt og socialt indhold, men selvom gymnasiets hovedformål er uddannelse, så lægger rektoren ikke skjul på, at det vigtigste lige nu er, at eleverne bliver rystet sammen. - Det betyder jo rigtig meget, at man fungerer godt sammen i klasserne. I gymnasietiden er der gode tider, men også hårde tider, og der er det vigtigt, at man har hinanden til at hjælpe. Det er både vigtigt trivselsmæssigt, men også vigtigt fagligt, siger Christian Warming. Tilbage til det gamle Mens der mandag er skolestart mange steder i landet, så er det først på onsdag, at eleverne på Aalborg Katedralskole vender tilbage til undervisningslokalerne. Et skoleår, som rektoren håber bliver mere som før corona. -  Restriktionerne er jo væk og så gør vi alle de ting, vi tidligere har gjort, hvis vi synes, de er fornuftige. Det glæder jeg mig til, slutter Christian Warming.